སྔར་དར་ལྕོག་ཞེས་པ་དེ་ཡང་ཀླུང་རྟ་ཞེས་པའི་མཚན་གནས་ཐོག་མ་འདི་དུས་སུ་ཐོབ་པ་མིན་ན་སྙམ།གང་ལགས་ཤེ་ན་སྔར་གྱི་གདོད་མའི་བོནད་ནམ་ཡ་ཐོག་སྲིད་པའི་བོནད་ཞེས་པ་དེ་ལ།གཡུང་དྲུང་བོན་གྱི་ཆོས་ལུགས་ཀྱིས་འཚེ་མེད་ཞི་བ་ཆེན་པོ་གསོས་བཏབ་སྟེ།ཕན་བྱེད་རྒྱུ་ཡི་བོན་ཞེ་མཚན་གནས་བྱིན་པ་ནས་བཟུང་ཐུན་མིན་ཆོས་ལུགས་དང་འབྲེལ་བའི་བོད་ཀྱི་སྲོལ་རྒྱུན་རིག་གནས་ཞིག་ཏུ་གྲུབ་ཡིན་ཏེ།༼སྲིད་པ་སྤྱི་མདོས༽ལས།བདུད་བོན་ནི་དམར་ཐབ་ལ།གཤེན་རབ་ནི་ཅི་སྟེ་མྱེས།ཁྱབ་པ་ནི་ཆམ་ལ་ཕབ།འབྲུ་དཀར་གྱི་གཏོར་མས་བཀང་།གདོན་བོན་གྱི་ཤེ་ཆུའི་སྐྱེམས།གཤེན་རབ་ནི་ཅི་སྟེ་དམྱེས།གདོན་འདྲེ་ནི་ཆམ་ལ་ཕབ།འབྲུ་དཀར་གྱི་ཡུ་ཏིའི་བཀང་ཞེས།སྔར་གདོད་མའི་ཆོས་སམ་བོནད་གྱི་ལུགས་སྲོལ་ཤ་ཁྲག་གི་དམར་མཆོད་དེ་དག་ངོ་བོ་བསྒྱུར་ཏེ།འབྲུ་ཡི་གཏོར་མ་དང་ཡུ་ཏི་ཆང་སོགས་ཀྱིས་ཚིམ་པ་བྱས་ཡོད་པ་གསལ་བས།དུས་དེར་འདི་དག་འགྱུར་བ་ཆེན་པོ་ཞིག་ཕྱི་ཡོད་པར་མངོན།།༼བྱོལ་རབས༽ལས།བསྒོམ་ལྷ་བི་ལྷ་སྲས་དང་།གཤེན་རབ་མྱི་བོ་ཆེས།ནང་གསུམ་གཏོ་རུ་བཙུགས།ནུབ་གསུམ་དཔྱད་དུ་དཔྱང་།ཞེས་འདི་དག་སྔར་གྱི་ཡ་ཐོག་གདོད་མའི་བོན་ནམ།ཡ་ཐོག་སྲིད་པའི་བོན་དེ་དག་རིམ་བཞིན་འཕེལ་རིམ་ཕྱིན་པའི་རྣམ་པ་ཞིག་ཡིན་པར་སེམས་སོ།།